**Masă pentru doi**

*Camelia Oprița*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am nevoie de tine să reinventez zborul

în toate înţelesurile,

să-ţi arăt că te înţeleg când nu eşti înţeles,

să te hrăneşti

cu mine până îţi umpli inima.

N-am găsit nicăieri zborul,

şi am rămas neschimbată:

sunt dependentă de aripi.

Odată a venit un înger cu zborul greoi;

mi-a scos sufletul şi l-a aşezat la o masă pentru doi.

Mi-a spus că vei veni să te hrăneşti

cu mine până îmi vor creşte aripi.